CELEX: 32013R0782
Language: sk
Date: 2013-08-14 00:00:00
Title: Nariadenie Komisie (EÚ) č. 782/2013 zo 14. augusta 2013 , ktorým sa mení príloha III k nariadeniu Európskeho parlamentu a Rady (EÚ) č. 66/2010 o environmentálnej značke EÚ  Text s významom pre EHP

15.8.2013   
            
            
               SK
            
            
               Úradný vestník Európskej únie
            
            
               L 219/26
            
         NARIADENIE KOMISIE (EÚ) č. 782/2013
   zo 14. augusta 2013,
   ktorým sa mení príloha III k nariadeniu Európskeho parlamentu a Rady (EÚ) č. 66/2010 o environmentálnej značke EÚ
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ (1), a najmä na jeho článok 15,
   keďže:
   
               (1)
            
            
               S cieľom zvýšiť používanie environmentálnej značky EÚ a povzbudiť tých, ktorých produkty spĺňajú kritériá pre environmentálnu značku EÚ, by náklady na jej používanie mali byť čo najmenšie, avšak stále dostatočné z hľadiska pokrytia prevádzkových nákladov schémy environmentálnej značky EÚ.
            
         
               (2)
            
            
               V nariadení (ES) č. 66/2010 sa stanovuje možnosť zvýšiť maximálne poplatky, ak je to potrebné a vhodné.
            
         
               (3)
            
            
               Príslušné orgány vykonali interné hodnotenie s cieľom posúdiť, či súčasná úroveň poplatkov je dostatočná na pokrytie všetkých úloh, ktorých plnenie sa od nich vyžaduje v súvislosti s prevádzkovaním schémy environmentálnej značky EÚ.
            
         
               (4)
            
            
               Opatrenia stanovené týmto nariadením sú v súlade so stanoviskom výboru ustanoveného podľa článku 16 nariadenia (ES) č. 66/2010,
            
         PRIJALA TOTO NARIADENIE:
   Článok 1
   Príloha III k nariadeniu (ES) č. 66/2010 sa nahrádza textom uvedeným v prílohe k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. augusta 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 27, 30.1.2010, s 1.
   
      PRÍLOHA
      
         
            „PRÍLOHA III
            1.   Poplatok za podanie žiadosti
            
            Príslušný orgán, ktorému sa žiadosť podáva, vyberá poplatok za vybavenie žiadosti. Tento poplatok nie je nižší ako 200 EUR a nie je vyšší ako 2 000 EUR.
            Ak ide o malé a stredné podniky (1) a subjekty v rozvojových krajinách, maximálny poplatok za podanie žiadosti nie je vyšší ako 600 EUR.
            V prípade mikropodnikov (2) je maximálny poplatok za podanie žiadosti 350 EUR.
            Poplatok za podanie žiadosti sa znižuje o 30 % pre žiadateľov, ktorí sú zaregistrovaní v schéme EÚ pre environmentálne manažérstvo a audit (EMAS) alebo o 15 % v prípade osvedčenia podľa normy ISO 14001. Zníženia nie sú kumulatívne. Ak sú splnené obe požiadavky, uplatňuje sa iba väčšie zníženie.
            Toto zníženie je možné len za podmienky, že sa žiadateľ výslovne zaviaže zabezpečiť úplný súlad svojich produktov označených environmentálnou značkou s kritériami pre environmentálnu značku EÚ počas celej doby platnosti zmluvy a že takýto záväzok sa náležite začlení do jeho environmentálnej politiky a podrobných environmentálnych cieľov.
            Príslušné orgány môžu vyberať poplatok za zmenu alebo rozšírenie licencie. Poplatok za takú zmenu alebo rozšírenie licencie nesmie byť vyšší ako poplatok za podanie žiadosti, pričom sa uplatňujú aj uvedené zníženia.
            Poplatok za podanie žiadosti nepokrýva náklady na testovanie a overovanie tretími stranami, ani na inšpekcie na mieste, ktorých vykonanie môže vyžadovať tretia strana alebo príslušný orgán. Náklady na také testovanie, overovanie a inšpekcie znášajú samotní žiadatelia.
            2.   Ročný poplatok
            
            Príslušný orgán môže vyžadovať od každého žiadateľa, ktorému bola udelená environmentálna značka EÚ, zaplatenie ročného poplatku. Môže to byť paušálny poplatok alebo poplatok založený na ročnej hodnote tržieb z predaja produktu, ktorému bola udelená environmentálna značka EÚ, v Únii.
            Obdobie, na ktoré sa vzťahuje ročný poplatok, sa začína dňom udelenia environmentálnej značky EÚ žiadateľovi.
            Ak sa poplatok vypočíta ako percentuálny podiel ročnej hodnoty tržieb z predaja, nesmie byť väčší ako 0,15 % tejto hodnoty. Poplatok sa zakladá na cene zo závodu, ak produkt, ktorému bola udelená environmentálna značka EÚ, je tovarom. Poplatok sa zakladá na dodacej cene, ak sa týka služieb.
            Maximálny ročný poplatok žiadateľa je 25 000 EUR za skupinu produktov.
            V prípade MSP, mikropodnikov alebo žiadateľov z rozvojových krajín sa ročný poplatok znižuje aspoň o 25 %.
            Ročný poplatok nepokrýva náklady na testovanie, overovanie a inšpekcie na mieste, ktorých vykonanie sa môže vyžadovať. Náklady na také testovanie, overovanie a inšpekcie znášajú samotní žiadatelia.
            3.   Poplatok za inšpekciu
            
            Príslušný orgán môže vyberať poplatok za inšpekciu.
         
      
      
         (1)  Malé a stredné podniky ako sú vymedzené v odporúčaní Komisie 2003/361/ES (Ú. v. EÚ L 124, 20.5.2003, s. 36).
      
         (2)  Mikropodniky ako sú vymedzené v odporúčaní 2003/361/ES.“